Diari Oficial de la Generalitat Valenciana


Sumari del DOGV 4272, del 17-06-2002 (2002/5937)

ACORD de 9 de maig de 2002, de la Comissió Territorial d'Urbanisme de Castelló, relatiu a la modificació núm. 2 del Pla General de la Vilavella, relativa a canvi en ordenació detallada en sòl urbà.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4272

Data del DOGV
:   17-06-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/5937


Data del document
:   09-05-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vilavella, la
    * pla d'urbanisme

ACORD de 9 de maig de 2002, de la Comissió Territorial d'Urbanisme de Castelló, relatiu a la modificació núm. 2 del Pla General de la Vilavella, relativa a canvi en ordenació detallada en sòl urbà. [2002/X5937]
  
Vist l'expedient relatiu a la modificació núm. 2 del Pla General relativa a canvi en l'ordenació detallada en sòl urbà promogut per l'Ajuntament de la Vilavella i, de conformitat amb els següents
  
Antecedents de fet
  
Primer. El ple de l'Ajuntament de la Vilavella va acordar exposar al públic la modificació en la sessió de 17 de desembre de 2001, la qual cosa es va portar a terme mitjançant els anuncis publicats en el periòdic Mediterráneo, de 8 de gener de 2001, i en el Diari Oficial de la Generalitat Valenciana número 4.171, de 18 de gener del mateix any. Transcorregut el període d'informació al públic, durant el qual no es van formular al·legacions, el ple va aprovar provisionalment la modificació en la sessió de 25 de febrer de 2002.
  
Amb data 1 de març de 2002, va tindre entrada en el Registre General de la Conselleria d'Obres Públiques, Urbanisme i Transports de Castelló la citada modificació.
  
Segon. El projecte consta de memòria i plànols.
  
Tercer. La modificació puntual núm. 2 bàsicament consistix en dues actuacions distintes en el sòl urbà, al llarg del carrer Barranquet, que modifiquen les alineacions d'este a fi de millorar el trànsit tant d'entrada a la població com d'eixida.
  
- La primera de les actuacions tracta de donar continuïtat en l'amplària mínima d'un vial situat en el carrer Barranquet, entre les interseccions d'este amb el carrer Sant Roc i Sant Vicent, que es reduïx de 8,15 m a 5 m, la qual cosa comporta que no es permet el pas de dos vehicles en cas d'ocupació per algun fet temporal imprevist.
  
A fi de rectificar l'anterior, amb la modificació es pretén ampliar el vial a 8,25 m des del tram que va des de la intersecció amb el carrer Sant Vicent fins a la intersecció amb el carrer Sant Roc.
  
- La segona actuació consistix en el realineament de dos cantons contraposats formats per la intersecció del carrer Barranquet amb els carrers Forn Nou i Plaça de la Vila, on confluïx el carrer Sant Vicent, lloc en què es produïx la distribució del trànsit d'entrada a la població per la zona nord-oest.
  
El primer dels cantons està format per la confluència dels carrers Forn Nou i Sant Vicent, i es manté una amplària mínim de vial de 8,25 m, i un segon realineament en el cantó de l'edifici de l'Ajuntament, de forma que facilite el trànsit cap a la plaça de la Vila.
  
Fonaments de dret
  
Primer. La tramitació de la present modificació puntual del PGOU de la Vilavella ha sigut correcta, de conformitat amb el que establix l'article 38 i següents de la LRAU, així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en avant RPCV).
  
Segon. La documentació està completa, en compliment del que disposa l'article 27 en relació amb el 55.1 de la LRAU, així com en l'article 45 i següents del RPCV.
  
Tercer. Les actuacions incloses en la modificació puntual número 2 del PGOU de la Vilavella suposa la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i en estos casos l'administració té àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser realitzada per l'Ajuntament, des de la representació que li conferix la seua legitimació democràtica.
  
La LRAU arreplega clarament esta línia jurisprudencial. Així, l'article 40 d'esta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Com s'indica en el preàmbul de la LRAU, esta llei atribuïx a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'esta manera, i en este punt, el control autonòmic haurà de limitar-se a un control de legalitat. En particular, ha d'analitzar-se si la modificació complix el que disposa l'article 55.3 de la LRAU, el qual establix que ?qualsevol alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantindre la proporció i qualitat de les dotacions públiques previstes respecte a l'aprofitament, sense augmentar este en detriment de la millor realització possible dels estàndards de l'ordenació?.
  
Este precepte legal es troba desenvolupat per l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV establix que ?quan ni l'antiga ordenació (a) ni la nova (n) complisquen els citats estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.
  
La modificació que ens ocupa no suposa un increment d'edificabilitat, sinó que al contrari, amb esta es produïx un increment del sòl dotacional públic, traduït en un augment de la xarxa viària en 80,54 m².
  
En conseqüència, als efectes de l'estàndard de l'article 17 de l'annex del RPCV, permet concloure que la modificació puntual complix amb el que establix este precepte reglamentari, per la qual cosa hi escau aprovar definitivament la modificació.
  
Quart. De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot allò adés esmentat, la Comissió Territorial d'Urbanisme de Castelló acorda:
  
Aprovar definitivament la modificació puntual número 2 del Pla General d'Ordenació Urbana de la Vilavella.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.